**Kolektívna zmluva**

**na rok 2019**

**Obec Zlaté Klasy**

**KOLEKTÍVNA ZMLUVA**

**pre zamestnancov pri výkone práce vo verejnom záujme**

V súlade so  zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme (ďalej len „zákon o odmeňovaní“), § 231 Zákonníka práce a zákona č. 2/1991 Zb. o kolektívnom vyjednávaní v znení neskorších predpisov zmluvné strany

 **Obec Zlaté Klasy**, zastúpená starostom Ottom Csicsaym

 (ďalej len „zamestnávateľ“)

na strane jednej

a

 **Základná organizácia** **SLOVES** zastúpená predsedom závodného výboru Alžbetou Tóthovou

 na strane druhej

 uzatvárajú túto

 **k o l e k t í v n u z m l u v u**

**Časť I**

 **Všeobecné ustanovenia**

**Článok 1**

Cieľom tejto kolektívnej zmluvy je udržať sociálny mier, a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

**Článok 2**

Touto kolektívnou zmluvou sa upravujú:

* postavenie odborovej organizácie a vzájomné vzťahy zmluvných strán,
* pracovnoprávne vzťahy,
* platové podmienky,
* sociálna oblasť a sociálny fond.

**Článok 3**

Táto kolektívna zmluva sa vzťahuje na všetkých zamestnancov zamestnávateľa v pracovnom pomere.

**Článok 4**

Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

**Časť II**

**Postavenie odborovej organizácie a vzájomné vzťahy**

**Článok 5**

Zamestnávateľ uznáva základnú organizáciu a jej závodný výbor za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

**Článok 6**

Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a uhrádza náklady spojené s ich údržbou a technickou prevádzkou.

**Článok 7**

Zamestnávateľ poskytne zamestnancom na výkon funkcie v odborovom orgáne a účasť na odborárskom vzdelávaní pracovné voľno s náhradou mzdy v sume ich priemerného zárobku.

**Článok 8**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet závodného výboru základnej organizácie najneskôr do 3 pracovných dní po termíne vyúčtovania mzdy.

**Článok 9**

Dlhodobo uvoľneného odborového funkcionára po skončení funkčného obdobia zamestnávateľ zaradí na jeho pôvodnú prácu a pracovisko. Len v prípade, že sa táto práca nevykonáva alebo pracovisko bolo zrušené, je zamestnávateľ povinný zaradiť ho na inú prácu zodpovedajúcu pracovnej zmluve.

**Článok 10**

Zamestnávateľ sa zaväzuje, že bude prizývať zástupcu závodného výboru na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné akty organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie závodnému výboru.

 **Časť III**

 **Pracovnoprávne vzťahy**

**Článok 11**

Základná organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny.

**Článok 12**

Zamestnávateľ vykoná zmeny v platnom pracovnom poriadku, alebo vydá nový pracovný poriadok len s predchádzajúcim súhlasom závodného výboru, inak bude pracovný poriadok neplatný.

**Článok 13**

Predĺženie alebo opätovné dohodnutie pracovného pomeru na dobu určitú do dvoch rokov alebo nad dva roky je možné u opatrovateľov, terénnych sociálnych pracovníkov, asistentov terénnych sociálnych pracovníkov, u prácach vykonávaných v chránenej dielni a  na základe dohôd uzatváraných s Úradom práce, sociálnych vecí a rodiny a s Fondom sociálneho rozvoja.

**Článok 14**

 Pracovný čas zamestnanca **37,5 hod. týždenne.**

Pracovný čas je rozvrhnutý takto:

a./pre zamestnancov technického útvaru: od 7.00hod.do 15.00hod.Po.-Pi

 b./pre zamestnancov OcÚ /okrem upratovačky,doručovateľky /:

**Pondelok a štvrtok:** od 7.00 do 15.00 hod.

**Utorok:** od 7.00 do 15.30 hod.

**Streda**: od 7.00 do 17.00 hod.

**Piatok:** od 7.00 do 12.00 hod.

c./pre upratovačku, doručovateľku je pracovný čas rozvrhnutý ako súčasť pracovnej náplne vo forme pružnej pracovnej doby.

d./na základe písomnej žiadosti zamestnanca, zamestnávateľ povolí vhodnú úpravu týždenného pracovného času (§ 90 ods. 11 a § 164 ods. 2 )

e./pre zamestnancov obecnej polície podľa plánu dochádzky

f/ pre pedagogických zamestnancov podľa osobitného rozvrhu pracovného času.

**Článok 15**

Prestávka na odpočinok a jedenie trvá od 12.00 hod. do 12.30 hod.

**Článok 16**

Práca nadčas bude nariaďovaná len v tomto rozsahu a za týchto podmienok:

 a/ pre zamestnancov zamestnávateľa max. vo výške *400 hodín* za rok na základe dohody so zamestnancom

Práca nadčas nesmie presiahnuť v priemere osem hodín týždenne v období 12 mesiacov po sebe nasledujúcich.

**Článok 17**

Zamestnancom sa predlžuje dovolenka o 5 dní nad výmeru uvedenú v § 103 ods. 1 až 3 Zákonníka práce.

**Článok 18**

Pracovné voľno s náhradou mzdy bude zamestnancom poskytnuté z dôvodov všeobecného záujmu a z dôvodov prekážok na strane pracovníka v rozsahu stanoveným §-om 141 ZP. Ak pracovný pomer vznikol v priebehu kalendárneho roka, pracovné voľno s náhradou mzdy z dôvodov uvedených v odseku 2 písm. a) prvom bode a písm. c) prvom bode sa poskytne v rozsahu jednej tretiny nároku za kalendárny rok za každú začatú tretinu kalendárneho roka trvania pracovného pomeru.

Zamestnávateľ pre matky, ktoré vychovávajú deti mladšie ako 15 rokov poskytne v priebehu roka spravidla počas školských prázdnin jeden deň pracovného voľna s náhradou mzdy. Pokiaľ zamestnankyňa nevyčerpá poskytnuté voľno, nárok na voľno z uvedeného účelu zaniká.

**Článok 19**

 Zamestnávateľ sa zaväzuje starať sa o prehlbovanie kvalifikácie pracovníkov, prípadne o jej zvyšovanie. Pracovník je povinný prehlbovať si sústavne kvalifikáciu na výkon práce dojednanej v pracovnej zmluve. Prehlbovaním kvalifikácie sa rozumie tiež jej udržovanie a

obnovovanie. Organizácia je oprávnená uložiť povinnosť pracovníkovi zúčastniť sa na školeniach, seminároch na prehĺbenie kvalifikácie.

 V prípade záujmu pracovníka organizácia sa zaväzuje s pracovníkom uzavrieť dohodu, ktorou sa organizácia zaväzuje umožniť pracovníkovi zvýšenie kvalifikácie v súlade s potrebou zamestnávateľa poskytovaním pracovných úľav a hmotného zabezpečenia, a pracovník sa zaväzuje zvýšiť si kvalifikáciu a zotrvať v organizácii po určitý čas v pracovnom pomere alebo uhradiť náklady spojené so zvyšovaním kvalifikácie. Dohodu nemožno dojednať, ak ide o prehlbovanie kvalifikácie pre prácu dojednanú v pracovnej zmluve, ktorá je povinnosťou pracovníka.

**Článok 20**

Odstupné vyplácané zamestnancovi podľa § 76 Zákonníka práce sa zvyšuje o 1 funkčný plat.

**Článok 21**

Zamestnávateľ vyplatí zamestnancovi pri prvom skončení pracovného pomeru po vzniku nároku na starobný dôchodok alebo invalidný dôchodok, ak pokles schopnosti vykonávať zárobkovú činnosť je viac ako 70% odchodné vo výške dvoch funkčných platov, ak požiada o poskytnutie uvedeného dôchodku pred skončením pracovného pomeru alebo do 10 pracovných dní po jeho skončení.

**Článok 22**

Zamestnávateľ vyplatí zamestnancovi pri skončení pracovného pomeru pri priznaní predčasného starobného dôchodku na základe žiadosti podanej pred skončením pracovného pomeru alebo do desiatich dní po jeho skončení odchodné vo výške dvoch funkčných platov.

**Článok 23**

Zamestnávateľ bude štvrťročne predkladať závodnému výboru správy o dohodnutých nových pracovných pomeroch.

**Článok 24**

Závodný výbor uplatní právo kontroly nad dodržiavaním pracovnoprávnych a mzdových predpisov, ako aj záväzkov z kolektívnej zmluvy. Termín a rozsah kontroly oznámi závodný výbor zamestnávateľovi 3 dni pred jej uskutočnením.

**Časť IV**

**Platové podmienky**

**Článok 25**

Odmeňovanie zamestnancov je stanovené na základe zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme . Táto kolektívna zmluva upravuje niektoré podmienky a náležitosti poskytovania platových zložiek.

Zvýšenie tarifného platu podľa § 7 ods.7 a príplatky určené podľa §-u 4 ods. 1 písm. c) až i) vyššie uvedeného zákona sa určia pevnou sumou zaokrúhlenou na celé eurá nahor.

**Článok 26**

Do doby rozhodnej pre zaradenie zamestnanca do príslušného platového stupňa sa započítava doba inej než požadovanej pracovnej činnosti v rozsahu dvoch tretín, ak zamestnávateľ rozhodne o využiteľnosti pre úspešný výkon pracovnej činnosti (§ 6, ods. 2, z.č. 553/2003 Z.z. v znení neskorších predpisov.

**Článok 27**

 Zamestnancovi, ktorý vykonáva remeselné, manuálne alebo manipulačné pracovné činnosti a je zaradený do platovej triedy l až 4, určí zamestnávateľ tarifný plat v rámci rozpätia najnižšej a najvyššej platovej triedy, do ktorej ho zaradil, nezávisle od dĺžky započítanej praxe.

**Článok 28**

Osobný príplatok sa priznáva na dobu kalendárneho roka. Po uplynutí tejto doby sa priznaný osobný príplatok prehodnotí. Počas skúšobnej doby novoprijatého zamestnanca zamestnanec nemá nárok na osobný príplatok.

**Článok 29**

Príplatok za zmennosť je stanovený vo výške 10 €.

**Článok 30**

Zamestnávateľ poskytne zamestnancom odmenu :

a./ za pracovné zásluhy pri dosiahnutí 50 *rokov* života vo výške funkčného platu

b./ z príležitosti odpracovania *25 rokov (*z toho min. 5 rokov v našej organizácii ) vo výške funkčného platu

 c/ počet rokov nepretržitej práce pre obec:

 - 5 rokov - vo výške 1/4 funkčného platu

 - 10 rokov - vo výške 1/3 funkčného platu

 - 15 rokov - vo výške 1/2 funkčného platu

 - 20, 25,30,35,40 rokov - vo výške funkčného platu

d/ za splnenie mimoriadnej alebo osobitnej významnej úlohy a významnej osobnej udalosti.

 Zamestnávateľ na vyplatenie odmien poskytovaných zamestnancom podľa § 20 ods. l písm. a/, b/, c/ a d/ zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme vyčlení financie z objemu mzdových prostriedkov.

**Článok 31**

1. Zamestnávateľ poskytne zamestnancom s trvalým pracovným pomerom :

na základe Novely zákona č. 311/2001 Z.z. č. 63/2018 Z.z.

1. ***Peňažné plnenie za prácu pri príležitosti obdobia letných dovoleniek , 13. plat*** vo výške funkčného platu
2. ***Dovolenkový príspevok*** zamestnancom, ktorí nespĺňajú podmienky novely zákona č. 311/2001 Z.z. **vo výške funkčného platu** s termínom výplaty do 15.6.,
3. ***Peňažné plnenie za prácu pri príležitosti vianočných sviatkov, 14. plat*** vo výške funkčného platu
4. ***Vianočný príspevok*** zamestnancom, ktorí nespĺňajú podmienky novely zákona č.311/2001 Z.z. **vo výške funkčného platu** s termínom výplaty do 15.12.
5. Príspevky a peňažné plnenia v bode 1 prináležia v alikvotnej výške v závislosti od obdobia odpracovaného v príslušnom polroku.
6. Na zamestnancov, ktorí majú uzavretý pracovný pomer na dobu určitú do 12 mesiacov sa odsek 1 tohto článku nevzťahuje.

**Článok 32**

Zamestnávateľ sa zaväzuje polročne prerokovať so závodným výborom čerpanie mzdových prostriedkov v nadväznosti na jednotlivé články tejto kolektívnej zmluvy.

**Časť VI**

**Sociálna oblasť a sociálny fond**

**Článok 33**

Výška náhrady príjmu počas dočasnej pracovnej neschopnosti zamestnancaje

a) od 1. do 3. dňa dočasnej pracovnej neschopnosti 55 % denného vymeriavacieho základu

b) od 4. do 10. dňa dočasnej pracovnej neschopnosti 80% denného vymeriavacieho základu.

**Článok 34**

Zamestnávateľ poskytne zamestnancom obecnej polície a verejnej zelene pracovné oblečenie a ostatným zamestnancom príspevok na ošatenie vo výške 100,00 €/osoba/rok v mesiaci apríl bežného roka. Pri nástupe do pracovného pomeru počas roka patrí zamestnancovi alikvotná časť príspevku.

**Článok 35**

Zamestnávateľ zabezpečí pre zamestnancov školských zariadení stravovanie vo vlastnej jedálni a pre ostatných zamestnancov formou stravných lístkov na pracovné dni.

**Článok 36**

Zmluvné strany sa dohodli, že okrem príspevku na stravovanie poskytovaného zamestnancom podľa ust. § 152 ods. 3 Zákonníka práce, zamestnávateľ poskytne príspevok zo sociálneho fondu podľa zásad pre používanie sociálneho fondu.

**Článok 37**

Zamestnávateľ poskytne stravné lístky podľa podmienok stanovených v článku 35 a 36 tejto kolektívnej zmluvy zamestnancom aj v čase ich ospravedlnenej neprítomnosti v práci, a to počas dovolenky, prekážok v práci, práceneschopnosti do 11. dňa.

**Článok 38**

Zamestnávateľ zabezpečí pre zamestnancov služby na regeneráciu pracovnej sily, na ktoré poskytne príspevok zo sociálneho fondu podľa zásad pre používanie sociálneho fondu.

**Článok 39**

Zamestnávateľ poskytne zamestnancom príspevok na dopravu do zamestnania a späť podľa zásad pre používanie sociálneho fondu.

**Článok 40**

Zamestnávateľ poskytne zamestnancom, ktorí sa nezavinene dostali do finančnej tiesne, sociálnu výpomoc vrátane sociálnej pôžičky podľa zásad pre používanie sociálneho fondu.

**Článok 41**

Zamestnávateľ v rámci vlastnej sociálnej politiky v oblasti starostlivosti o zamestnancov zo sociálneho fondu zabezpečí poskytovanie príspevku na dovolenku na zotavenie zabezpečené zamestnávateľom a závodným výborom SLOVES, príspevok na kultúrne a športové akcie. Výber účastníkov a výška príspevku zo sociálneho fondu sú dohodnuté v zásadách pre používanie sociálneho fondu.

**Článok 42**

Zamestnávateľ poskytne zamestnancom pri výstavbe rodinných domov, ich modernizácií alebo v iných zdôvodnených prípadoch pomoc, formou prepožičania dopravných prostriedkov alebo iných mechanizmov za úhradu režijných nákladov.

**Článok 43**

Zamestnávateľ na žiadosť zamestnanca poskytne zamestnancovi pri významných životných príležitostiach (svadba, promócia, pohreb, narodeniny) bezplatne miestnosť s vybavením (kultúrny dom, kuchyňa …).

**Článok 44**

Zamestnávateľ na žiadosť zamestnanca poskytne pri významných životných príležitostiach (svadba, promócia, pohreb a pod.) služobné motorové vozidlo s úhradou poplatku za spotrebované pohonné hmoty

**Článok 45**

Zamestnávateľ poskytne zamestnancom príspevok na doplnkové dôchodkové sporenie vo výške 2 %  funkčného platu zamestnancov.

**Článok 46**

Sociálny fond sa bude tvoriť:

* povinným prídelom vo výške 1 % zo základu ustanoveného v § 4 ods. 1 zákona č. 152/1994 Z. z. o sociálnom fonde (ďalej len „zo základu“),
* ďalším prídelom vo výške 1 % zo základu

**Článok 47**

Zmluvné strany sa zaväzujú pri používaní sociálneho fondu postupovať podľa zásad pre používanie sociálneho fondu.

**VII.**

**Záverečné ustanovenia**

**Článok 48**

Kolektívna zmluva sa uzatvára na obdobie jedného roka. Jej platnosť sa vždy predlžuje na obdobie ďalšieho kalendárneho roka, ak pred ukončením doby jej platnosti ktorákoľvek zo zmluvných strán nepodá návrh na uzatvorenie novej zmluvy. Táto kolektívna zmluva stráca platnosť dňom podpísania novej kolektívnej zmluvy oprávnenými zástupcami zmluvných strán.

**Článok 49**

Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu.

**Článok 50**

Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

**Článok 51**

Zmluvné strany sa dohodli, že plnenie tejto kolektívnej zmluvy bude kontrolované v polročných intervaloch na spoločnom rokovaní zamestnávateľa a závodného výboru.

**Článok 52**

Táto kolektívna zmluva je účinná od 1.1.2019 a je záväzná pre zmluvné strany a pre ich právnych nástupcov v dobe jej platnosti.

**Článok 53**

Zamestnávateľ zabezpečí do 15 dní od podpísania tejto kolektívnej zmluvy, aby jeden exemplár zmluvy bol k dispozícii na obecnom úrade, to platí obdobne pre závodný výbor v rámci jeho pôsobnosti.

**Článok 54**

Kolektívna zmluva je vypracovaná v dvoch vyhotoveniach, z ktorých každá zo zmluvných strán obdrží jedno vyhotovenie.

V Zlatých Klasoch, dňa 25.10.2018

Za zamestnávateľa:

 ......................................

 starosta obce

Z odborový orgán:

 ......................................

 Predseda ZV SLOVES